‹‹መልካም ነገርን ማበርከት እንጂ መጥፎ ተግባራት ላይ መተባበርና መተጋገዝ ተገቢ አይደለም››  ኡስታዝ መሐመድ ፈረጂ
አዲስ አበባ፡- የሰው ልጆች መተባበርና መረዳዳት ያለባቸው አገርና ወገን በሚጠቅሙ መልካም ተግባራት እንጂ በመጥፎ ድርጊቶች መሆን እንደማይገባና በፈጣሪም ዘንድ የተከለከለ መሆኑን ኡስታዝ መሐመድ ፈረጂ ገለጹ። ኡስታዝ መሐመድ እንደተናገሩት፤ መልካምና ጥሩ በሆኑ ነገሮች ላይ ሁሉ እርስ በርስ ልትተጋገዙ፣ልትተባበሩ፣ልትረዳዱ ይገባል፤ ነገር ግን በወንጀል ላይ፣በክፋት ላይ፣ድንበር በማለፍ ላይ፣ የሰውን መብትና ስብዕና በመንካት ላይ በፍጹም መተጋገዝና መረዳዳት በፈጣሪም የተከለከሉ የሕይወት መመሪያዎች እንደሆኑ ገልጸዋል። ኡስታዝ መሐመድ እንዳሉት፤ መተጋገዝ እንደሚገባ መረጋጋት እንደሚገባ ከፈጣሪ የወረደ መለኮታዊ ትዕዛዝ ነው። ለሰውኛ ምልከታና ለሰውኛ እይታ የተተወ ጉዳይ አይደለም። የሰው ልጅ ጥሮግሮ፣ለፍቶ ደክሞ መተጋገዝ ያስፈልገኛል። መረዳዳት ይኖርብኛል ብሎ እስኪያምን ድረስ የተተወለት ጉዳይ አይደለም። ቀድሞውኑ የሰውን ልጅ የፈጠረው አላህ ይህን ጉዳይ የሚያውቅ በመሆኑ ከጅምሩ ተባበሩና ተጋገዙ የሚል መመሪያን ያስቀመጠበት ጉዳይ ነው።በዚያው ልክ በጥፋት
በተንኮልና በመጥፎ ጉዳዮች
ላይም የሰው ልጆች
መተባበርና መተጋገዝ እንደሌለባቸው በፈጣሪ ስለመከልከሉም ገልጸዋል።እነዚህ ትዕዛዞች ከፈጣሪ ለሰው ዘር በሙሉ የተላለፉ መሆናቸውን የተናገሩት ኡስታዝ መሐመድ፤ እነዚህን ሰምቶ በፈጸመና እውን ባደረገ ጊዜ ይችን ዓለም በማሳመር የምድራዊ ሕይወት ውብ እንዲሆን ከማድረጉም በላይ በወዲያኛውም ዓለም በጀነት (በገነት)ም ያማረ ሕይወት መኖር እንደሚያስችል አስረድተዋል። ኡስታዝ መሐመድ እንዳሉት፤ ‹‹ማገዝ›› ማለት በራሱ ፈጣሪ ካሉት ስሞች መካከል አንዱ ነው። ፈጣሪ ፍጡራኖቹን የሚረዳና የሚያግዝ መሆኑ እንደተጠበቀ ሆኖ የሰው ልጆች በዚህ መንገድ እንዲተዳደሩና እንዲኖሩ የተሰጠ መመሪያም ነው። አላህ በቁርዓን ውስጥ በመልካም ነገሮች ተጋገዙ ብሎ ሲያዝ፣ አንዳንድ ሰዎች መዝረፍን፣ መስረቅን፣ ማቃጠልን፣ መግደልን፣ ዝሙት መሥራትን መልካም ነገሮች ናቸው ብለው ሊያስቡ የሚችሉ ከሆነ በፍጹም ሊሆኑ አይችሉም። ምክንያቱም መጥፎ ድርጊቶችን፣ ክፉ ተግባራትን፣ እና የሰው ልጆችን በሚያስከፉ፣በሚያስቀይሙና ደስታቸውን በሚያሳጡ ተግባሮች ላይ በፍጹም መተባበር እንደሌለበት በፈጣሪው ተከልክሏል።ፈጣሪ የሰው ልጆችን
እንዲረዳዱና እንዲተባበሩ ሲያዝ
በሚችሉት፣ ባላቸው እና
በተሰጣቸው ነገር ላይ
ነው። በማይችሏቸውና በሌላቸው
ነገሮች ላይ ይሄን
እንዲያደርጉ አላዘዘም። ነፍሳቸውንም
ከችሎታዋ በላይ እንድታደርግ አላስገደደም። ስለዚህ የሰው ልጆች በሚችሉትና ባላቸው ነገር መተባበር አለባቸው። እውቀት ያለው በእውቀቱ፣ ሙያ ያለው በሙያው፣ ገንዘብ ያለው በገንዘቡ፣ ጉልበት ያለው በጉልበቱ እና ማንኛውም ሰው ባለው ነገር መተባበርና መተጋገዝ ይኖርበታል። አንዳንድ ሰዎች በወገኖቻቸው ላይ የሚፈጽሟቸው ግፎች መነሻቸውም መድረሻቸውም በፈጣሪ የተወገዙና የተከለከሉ ናቸው። በፍጹም ወንድም በወንድሙ ላይ ወገን በወገኑ ላይ መጥፎ እንዲሠራ ፣ቢላዋ እንዲያነሳ፣እሳት እንዲለኩስ አልተፈቀደለትም። ነብዩ መሐመድ (ሱ.ዐ.ወ)
በእያንዳንዱ ተግባራቸው፣ ስነምግባራቸው
እና ስብዕናቸው ለሰው
ልጆች ሞዴልና አርዓያ
ናቸው። አማኝና ከሃዲ
ሳይሉ፤ ሀብታምና ደሃ
ሳይሉ፣ብሔርና ጎሳ ሳይለዩ፣
ቀለምና ዜግነትን ጭምር
ሳይመርጡ ለተቸገረ፣ ለተጎዳ፣
ለተበደለ፣ ለተሰቃየ፣ ለተጎሳቆለ
በሙሉ አላህ በሰጣቸው
አቅም እጃቸውን ዘርግተዋል።
ሩህሩህና አዛኝነታቸውን አሳይተዋል።
የታረዘን አልብሰዋል። የተራበን
አብልተዋል። በደል የደረባቸው
ፍትሕ እንዲያገኙ አድርገዋል።
የሰው ልጆችም በእንዲህ
ዓይነት መልካም ስብዕና
ሊገነቡ እንጂ እንደመንጋ
ተመርተውና መጥፎ ተግባር
ፈጽመው ሕይወታቸውንም ኑሯቸውንም
ሊያጎድፉ አይገባቸውም ሲሉ
ኡስታዝ መሐመድ ፈረጂ
መክረዋል።አዲስ ዘመን ሐምሌ 24/2012 ሙሐመድ ሁሴን